دیشلری بیربیرینه سورتولدو، چوخدان ایدی آغزی اونا سولانمیش ایدی. او ساریشین، یاناقلاری قیرمیزی هر بیر گؤروشچوسونو یولدان ائله یه بیلردی. هر زامان گولونج اؤزله کیمسه لری قارشیلاییردی، فرق ائله میردی کیم اولسون، آللاها گؤره گؤزل چیرکین ده ائله میردی. بلکه هر کیم اونو اله گتیرمه یی دوشونه بیلردی. او یاناغی قیرمیزی، بوتون دیشلری اؤزونه قیجیتدیتدیرمیش ایدی.
یولدان کئچن ائلچی اولا بیلردی، ایندی یه دک نییه بیری صاحاب دورمامیش ایدی اؤزو سؤزلو ایدی. بلکه ده بیری ایندی یه دک اونو گؤره بیلمه میش ایدی. بلکه ده چوخلاری اونا تاماح ساللاسای دیلار دا اله گتیره بیلمه دیک لری اوچون فیکیرلری گئجه گونوز ده اونون یانیندا اولسای دیلار دا قاباغا گئتمیردیلر. بئله بیر مالی اؤزونه بوراخماز اولماز ایدی بئله. بوتون گؤرنلری وورولا بیلردیلر. وورولانلارین اللری چاتسایدی، یول تاپا بیلسه یدیلر بیر آن دا دؤزمزدیلر. اؤزونه باخیردی آز قالیردی اوتانسین، داها دؤغروسو اوتانیردی. اوتانماغینا باخمایاراق آیاقلاری دوردوغو یئرده قوروموشدولار. گؤزلری بتر بو ساریشینی توتموشدو ال چکه بیلمیردی. بیلیردی ایندی چوخ اوردا دورسایدی گلیب گئدنی اؤزونه گولدوره بیله جه یدی. گؤزلری گؤزللیکدن ال چکه بیلمیردی.
اؤزونو بیر آز ییغیشدیرا بیلسه یدی یاخشی اولاردی، باخیشلاری خومارلانمیش ایدی، اوزاقدان گؤرن اونون اؤز حالیندا اؤلدوغونو دا بیلردی. ناهارین قیزغین چاغیندا بو خلوت یولاق دا ایکی دووارلار آز قالیر بیربیرینه یئتیرسین، آغاجلار دا باش-باشا دیمدیک-دیمدی یه کؤلگه لرینی یولاغا سرمیش ایدیلر. سرین بئرده، قیزغین گونلرین قیزغین چاغیندا بیر بالاجا سرین سولی چایا آیاقلاری ساللاماق، آخار سویی بارماقلایا-بارماقلایا تاماح ساللانمیش گؤزلی سئیر ائتمکدن دادلی آن نه اولا بیلر دیکی اونو بوش-بوشونا الدن وئریدی. یان-یؤوره ده کی لرین سؤزلرینه نه قدر قولاق وئرمه سه ایدی بیر او قدر یاخشی ایدی. بیرجه آزاد اؤزونو سئودیی یئرده یئره سره بیلردی نییه سرمی یردی. آخار سو ایله آغاجلارین قول-بوتالاریندان یارانان کؤلگه بیر ده سوواخ دووارلارین آخار سویون دامجیلاریلا ایسلانماغی گونون ایستی سینین قاباغینی آلماقلا اورانی سرین بیر کئچیده چئویرمیشدیلر. گونون جیزلاماسیندا بئله بیر سرین کئچیدده، یاناقلاری قیرمیزی ساریشینین دا اوزه گولمه سی دالیسی نه اولاجاغینا باخمایاراق اینسانی ائله یئره ساپلاندیریردی کی اوردان قوپارتماغا اوندان آرتیق چکیجی لیک ایستی ییردی که هلم-هلم تاپیلا بیلمزدی.
azb_Arab azb_Arab azb_Arab